**6/2022. (IV. 25.) MÜK szabályzat  
az ügyvédi tevékenységet folytatók továbbképzési kötelezettségéről szóló 18/2018. (XI. 26.) MÜK szabályzat módosításáról**

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 21. pontjában kapott felhatalmazás alapján,

az Üttv. 157. § (2) bekezdés e)pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével,

a következő szabályzatot alkotja:

**1. Módosító rendelkezések**

**1.1.** Az ügyvédi tevékenységet folytatók továbbképzési kötelezettségéről szóló 18/2018. (XI. 26.) MÜK szabályzat (a továbbiakban: Továbbképzési Szabályzat) a következő 5.3.4/B. ponttal egészül ki:

„5.3.4/B. A Képzési Esemény nyilvántartásba vételének a meghosszabbítása iránti eljárás lefolytatásáért a nyilvántartásba vételért fizetendő díj felét kell megfizetni.”

**1.2.** A Továbbképzési Szabályzat a következő 5.3/A. ponttal egészül ki:

„**5.3/A. A Képzési Esemény törlése a nyilvántartásból**

5.3/A.1. Az OAB a Képzési Eseményt törli a nyilvántartásból, ha

a) megállapítja, hogy az nem felel meg az e szabályzatban meghatározott feltételeknek,

b) a Képzési Hely Akkreditációja – e szabályzat erejénél fogva vagy visszavonás folytán – megszűnt, vagy

c) a nyilvántartásba vétele óta két év eltelt, és a Képzési Hely ezt megelőzően legalább 30 nappal – a nyilvántartásba vételre vonatkozó szabályok szerint – nem kéri a nyilvántartásba vétel meghosszabbítását legfeljebb további két évvel, vagy azt az OAB 30 napon belül elutasítja.”

**1.3.** A Továbbképzési Szabályzat 5.4.1/E. pontja helyébe a következő rendelkezés lép:

„5.4.1/E. Az 5.4.1. pont g) és i) alpontja szerinti Képzési Esemény bejelentésekor a kérelemhez csatolni kell

a) a mű elektronikus másolatát, vagy

b) a kiadó igazolását,

amelyből meg lehet állapítani a Továbbképzésre Kötelezett azonosításához szükséges adatok mellett a publikáció címét, a megjelenés helyét, a kiadó megnevezését, a megjelenés időpontját és a publikációnak a Továbbképzésre Kötelezett által írt karakterszámát.”

**1.4.** A Továbbképzési Szabályzat 5.4.1/F. pontja a következő mondattal egészül ki:

„Az OAB az igazolás magyar nyelvre történő fordítását előírhatja.”

**1.5.** A Továbbképzési szabályzat 6/A.3. pontja a következő f) alponttal egészül ki:

*[A Képzési Események nyilvántartása tartalmazza]*

„f) a hallgatói értékelés adatait.”

**1.6.** A Továbbképzési Szabályzat a következő 6/B.6/A. ponttal egészül ki:

„6/B.6/A. A Képzési Hely a nyilvántartásba vétel során vagy az e-learning Képzési Eseményt megelőzően, de legkésőbb a nyilvántartásba vételét követő 15 napon belül bejelenti az OAB részére a Képzési Eseményen való részvételhez, valamint a Képzési Eseményen hozzáférhető e-learning anyag megtekintéséhez szükséges belépési adatokat, elektronikus elérési útvonalat is.”

**1.7.** A Továbbképzési Szabályzat a következő 6/D. ponttal egészül ki:

„**6/D. Hallgatói értékelés**

6/D.1. A MÜK a továbbképzési rendszerben biztosítja, hogy a Továbbképzésre Kötelezett anonim módon valamennyi olyan, az 5.4.1. pont a) és b) alpontja szerinti Képzési Eseményt, amelyen kreditpontot szerzett, a MÜK elnöksége által meghatározott egységes szempontok szerint értékeljen, és azzal kapcsolatban észrevételt, javaslatot tegyen.

6/D.2. A MÜK a 6/D.1. pont szerinti értékelési, észrevételezési és javaslattételi lehetőségről a Továbbképzésre Kötelezettet – eltérő rendelkezése hiányában – az adott Képzési Eseményen megszerzett kreditpontoknak a nyilvántartásba vételét követő három napon belül elektronikus levélben tájékoztatja.

6/D.3. A 6/D.1. pont szerinti értékelés – a Munkáltató által szervezett képzési események kivételével – nyilvános. A 6/D.1. pont szerinti nem nyilvános értékelést, észrevételeket és javaslatokat a Képzési Hely, a MÜK, a Kamara és az OAB ismerheti meg.”

**1.8.** A Továbbképzési Szabályzat a következő 6/E. ponttal egészül ki:

**„6/E. Az ingatlan-nyilvántartási ügyben eljárásra való jogosultság megszerzéséhez szükséges továbbképzés és számonkérés**

6/E.1. Az ingatlan nyilvántartási ügyben eljárásra való jogosultság megszerzéséhez

a) a Továbbképzésre Kötelezettnek a MÜK mint Képzési Hely által szervezett – elektronikus formában lehívásra igénybe vehető, vagy ezzel egyenértékű, a Kamara által szervezett nem elektronikus formában vagy elektronikus formában, de nem lehívásra igénybe vehető – Képzési Eseményként nyilvántartásba vett legfeljebb négy órás elméleti és négy órás gyakorlati tanfolyamon (a továbbiakban: Tanfolyam) kell részt vennie, valamint

b) az a) pont szerinti Képzési Esemény teljesítését követően a Kamara által szervezett, személyes megjelenés és felügyelet mellett, de elektronikus úton teljesítendő, Képzési Eseménynek nem minősülő, az elméleti és gyakorlati ismeretek elsajátítását ellenőrző számonkérést (a továbbiakban: Számonkérés) kell teljesítenie.

6/E.2. Az ingatlan-nyilvántartási ügyben való eljárási jogosultság megszerzését követő fenntartásának feltétele, hogy a Továbbképzésre Kötelezett a Tanfolyamot Továbbképzési Időszakonként egyszer teljesítse.

6/E.3. A Tanfolyam tematikáját és a Számonkérés követelményrendszerét a MÜK elnöksége határozza meg.

6/E.4. A MÜK által szervezett Tanfolyam megszervezéséért, valamint a Számonkérés feladatainak a meghatározásáért a MÜK elnöksége által felkért munkacsoport (a továbbiakban: Munkacsoport) felelős.

6/E.5. A Számonkérés sikeres teljesítésének feltétele az elméleti rész legalább 80%-os és a gyakorlati rész 100%-os teljesítése.

6/E.6. Minden harmadik sikertelen Számonkérés után az újabb Számonkérésre bocsátás feltétele a Tanfolyam ismételt elvégzése.

6/E.7. A Számonkérés teljesítését a Kamara a Továbbképzésre Kötelezett tagjai részére – erre irányuló igény esetén – háromhavonta legalább egy, előre meghatározott időpontban az internet-hozzáférés kivételével a Továbbképzésre Kötelezett által hozott informatikai eszköz segítségével, a Kamara által megjelölt helyiségben ingyenesen biztosítja.

6/E.8. A Számonkérés teljesítését a Kamara a 7.7. pontban meghatározottakon kívüli időpontban, illetve személyek számára is biztosíthatja, továbbá a Számonkéréshez informatikai eszközt biztosíthat azzal, hogy az e pont szerinti szolgáltatásokért – a honlapján előzetesen közzétett mértékű – költségtérítést kérhet.

6/E.9. A Munkacsoport előkészíti, és a MÜK a honlapján közzéteszi a Számonkérésen feltehető elméleti kérdéseket az azokra adandó válaszokkal, valamint lehetővé teszi a Számonkérés gyakorlati feladatainak gyakorlását.”

**1.9.** A Továbbképzési Szabályzat

a) 3.4. pont d) alpontjában az „e az” szövegrész helyébe az „az” szöveg,

b) 4.5.2. pontjában az „Akkerditációt” szövegrész helyébe az „Akkreditációt” szöveg,

c) 4.7.2. pontjában az „OAB határozata” szövegrész helyébe az „OAB Akkreditációval kapcsolatos határozata” szöveg,

d) 5.2.3. pontjában az „a megvalósulását követő hatvan napon belül az OAB részére elektronikus úton jelenti be” szövegrész helyébe az „az OAB részére elektronikus úton jelenti be, legkésőbb azt a továbbképzési évet követő hatvanadik napig, amely során a Képzési Esemény megvalósult” szöveg,

e) 5.4.1. pont a) és b) alpontjában a „részvétel” szövegrész helyébe a „részvétel Képzési Hely által szervezett” szöveg,

f) 5.4.1. pont c) alpontjában a „tanfolyamon” szövegrész helyébe a „Képzési Hely által szervezett tanfolyamon” szöveg,

g) 5.4.1/B. pontjában a „csak abban az esetben” szövegrész helyébe a „csak az első kiadásért, és csak abban az esetben” szöveg,

h) 5.4.1/F. pontjában a „bejelentésekor” szövegrész helyébe a „bejelentésekor a tematika mellett” szöveg, a „részvételt” szövegrész helyébe a „részvételét” szöveg és a „tartalmazz” szövegrész helyébe a „tartalmazza” szöveg,

i) 6/A.4. pontjában az „adatokat” szövegrész helyébe a „nyilvános adatokat” szöveg,

j) 6/B.8. pontjában az „az Akkreditáció felülvizsgálatára” szövegrész helyébe az „a Képzési Esemény nyilvántartásból való törlésére vagy az Akkreditáció felülvizsgálatára” szöveg,

k) 8. pontjának címében a „8” szövegrész helyébe a „7” szöveg

lép.

**2. Hatályon kívül helyező rendelkezések**

**2.1.** Hatályát veszti a Továbbképzési Szabályzat 5.4.1/F. pontjában a „tematikáját,” szövegrész.

**3. Záró rendelkezések**

**3.1.** Ez a szabályzat az igazságügyi miniszter általi jóváhagyását követően, a Magyar Ügyvédi Kamara honlapján történő közzétételét követő napon lép hatályba.

**3.2.** Az 1.7. pont 2022. július 1-jén lép hatályba.